5 vas wat vermeende veediewe glo aan brand steek | Netwerk24
Deur Marietie Louw-Carstens 06 Augustus 2019 15:57
Drie mans wat van veediefstal beskuldig was, het gesterf toe 'n verwoede groep hulle buite Lebowakgomo in Limpopo met klippe bestook en aan die brand gesteek het.
Van die beeste wat verlede week glo buite Lebowakgomo gesteel en weer teruggekry is. Foto: SAPD
Volgens brig. Motlafela Mojapelo, polisiewoordvoerder in Limpopo, is vyf mans reeds Maandag vir die wrede moorde in die Dithabaneng-nedersetting in die Ga-Mphahlele-distrik in hegtenis geneem.
Die beskuldigdes, wat tussen 44 en 66 jaar oud is, sal eersdaags in die landdroshof in Lebowakgomo op drie aanklagte van moord en 'n aanklag van opsetlike saakbeskadiging verskyn.
Mojapelo sê twee van die vermeende veediewe is onherkenbaar in die bakkie verkool, terwyl die derde op pad na 'n hospitaal gesterf het. Hul identiteit sal hopelik deur middel van forensiese toetse bepaal kan word.
Volgens hom het die drie mans glo nege beeste van 'n inwoner van die Bolopa-nedersetting langs die R37 in die Lebowakgomo-gebied gesteel.
Hulle is na bewering op heterdaad betrap en eers met klippe bestook en toe in die bakkie, waarmee hulle 'n sleepwa gesleep het om die beeste op te laai, aan die brand gesteek.
Die polisie ondervra tans vroue op die plaas waar die beeste aangehou is. "Moontlik nog mense kan in hegtenis geneem word," sê hy.
Die wrak van die bakkie waarin die vermeende veediewe buite Lebowakgomo verbrand is.
Volgens Mojapelo het die polisie se misdaadintelligensie-eenheid, veediefstaleenheid en lede van die Lebowakgomo-polisie onverpoos gewerk om die vyf verdagtes aan te keer.
Lt.genl. Nneke Ledwaba, polisiekommissaris in Limpopo, het die voorval veroordeel en weer 'n beroep op die publiek gedoen om hulle nie aan boendoegeweld skuldig te maak nie. "Daar is geen plek daarvoor in ons samelewing nie."